Oficiālais Vēstnesis L 157 , 26/06/2003 Lpp. 0072 - 0073



Padomes Vienotā rīcība 2003/473/KĀDP (2003. gada 25. jūnijs) par Eiropas Savienības ieguldījumu konflikta izšķiršanas procesā Gruzijā/Dienvidosetijā EIROPAS SAVIENĪBAS PADOME, ņemot vērā Līgumu par Eiropas Savienību, un jo īpaši tā 14. pantu, tā kā: (1) 2001. gada 26. februārī Padome pauda gatavību paaugstināt savu politisko aktivitāti Dienvidkaukāzā un pilnveidot atbalstu pasākumiem konfliktu novēršanai un atrisināšanai minētajā reģionā, jo īpaši stiprinot sadarbību ar Eiropas Drošības un sadarbības organizāciju (EDSO). (2) 2001. gada 29. oktobrī Padome pieņēma Vienoto rīcību 2001/759/KĀDP [1] par Eiropas Savienības ieguldījumu konflikta izšķiršanas procesā Dienvidosetijā. (3) Saskaņā ar Vienoto rīcību ES ieguldījums EDSO misijā Gruzijā ir efektīvs, EDSO aizgādībā nodrošinot gan Gruzijas, gan Dienvidosetijas puses pastāvīgu sekretariātu darbību un veicinot Apvienotās kontroles komisijas (AKK) un ekspertu grupas sanāksmes, kas ir galvenie līdzekļi konflikta izšķiršanas procesā. (4) ES uzskata, ka palīdzība, ko tā sniegusi, pastiprinājusi ES un EDSO nozīmes efektivitāti konflikta izšķiršanas procesā. (5) EDSO un AKK priekšsēdētāja vietnieki lūguši papildu palīdzību no ES, un ES ir piekritusi piedāvāt papildu finansiālu palīdzību konflikta izšķiršanas procesā. (6) Komisija ir piekritusi, ka tai uztic šīs vienotās rīcības īstenošanu. (7) Komisija nodrošinās pietiekamu pārredzamību attiecībā uz ES ieguldījumu, IR PIEŅĒMUSI ŠO VIENOTO RĪCĪBU. 1. pants 1. Eiropas Savienība palīdz stiprināt konflikta izšķiršanas procesu Dienvidosetijā. 2. Šajā nolūkā Eiropas Savienība veic iemaksu EDSO, lai finansētu AKK un ekspertu grupas sanāksmju organizēšanu un nodrošinātu AKK aizgādībā esošo konferenču un AKK periodisko biļetenu publicēšanu. 2. pants 1. Finansiālo atbalstu, kas paredzēts saskaņā ar šo vienoto rīcību, piešķir ar nosacījumu, ka tiek rīkotas ne mazāk kā divas AKK un divas ekspertu grupas sanāksmes 12 mēnešu laikā no dienas, kad stājas spēkā finansēšanas līgums, kas jānoslēdz starp Komisiju un EDSO misiju Gruzijā. Gan Gruzijas, gan Dienvidosetijas pusei jāveic ievērojami centieni, lai sasniegtu reālus politiskus panākumus virzībā uz domstarpību pilnīgu un miermīlīgu izšķiršanu. 2. Padome uztic Komisijai šīs vienotās rīcības īstenošanu, lai sasniegtu 1. panta 2. punktā noteikto mērķi. Tālab Komisija ar EDSO misiju Gruzijā noslēdz finansēšanas līgumu par tā Eiropas Savienības ieguldījuma izmantošanu, kas ir dotācijas veidā. 3. EDSO misija Gruzijā ir atbildīga par misijas izdevumu atmaksāšanu, AKK aizgādībā esošo konferenču organizēšanu un AKK periodisko biļetenu publicēšanu. Finansēšanas līgumā būs izvirzīts noteikums, ka EDSO misija Gruzijā nodrošina pārredzamību attiecībā uz ES ieguldījumu projektā. 4. Komisija ar tās Tbilisi delegācijas starpniecību cieši sadarbojas ar EDSO misiju Gruzijā, lai pārraudzītu un izvērtētu panākumus, tādējādi nodrošinot sekmīgu darbību, kā arī dotācijas pareizu izmantošanu 1. panta 2. punktā noteiktajiem mērķiem. 5. Prezidentvalsts pakļautībā Komisija ar Padomes ģenerālsekretāra un Augstā pārstāvja KĀDP lietās palīdzību rakstiski ziņo Padomei par šīs vienotās rīcības īstenošanu. Šī informācija jo īpaši balstīsies uz regulāriem ziņojumiem, kas saskaņā ar EDSO līgumattiecībām ar Komisiju jānodrošina EDSO misijai Gruzijā, kā noteikts 2. panta 2. punktā. 3. pants 1. Bāzes finansējums 1. panta 2. punktā norādītajiem mērķiem ir 160000 EUR. 2. To izdevumu pārvaldību, ko finansē no 1. punktā norādītās summas, veic saskaņā ar Eiropas Kopienas procedūrām un noteikumiem, ko piemēro Eiropas Kopienu kopbudžetam, ar izņēmumu, ka iepriekšējais finansējums nepaliek Eiropas Kopienas īpašumā. 4. pants 1. Šī vienotā rīcība stājas spēkā 2003. gada 1. jūlijā. Tās termiņš beidzas 2004. gada 30. jūnijā. 2. Šo vienoto rīcību pārskata desmit mēnešus pēc tās stāšanās spēkā. 5. pants Šo vienoto rīcību publicē Eiropas Savienības Oficiālajā Vēstnesī. Briselē, 2003. gada 25. jūnijā Padomes vārdā — priekšsēdētājs G. Papandreou [1] OV L 286, 30.10.2001., 4. lpp. --------------------------------------------------